Michael Mørch og Kristian Kjærgaard er i gang med deres daglige rundtur til skraldespandende i den nordlige del af Hobro. De glider næsten rundt. - Det vi frygter mest, det er de steder, hvor der isen er dækket af et tyndt lag sne. Hvis ikke man er opmærksom, så ryger man på røven, siger Michael Mørch, Skraldemand, Miljø Team A/S, der samler skrald for Mariagerfjord Kommune. Snublestillingen mellem Michael Mørch og og hans makker Kristian Kjærgaard er 4 - 4. Det er det antal gange de to skraldemænd er faldet siden vinteren begyndte i november. Derfor er der husejere, som ikke får hentet deres skrald - Hvis ikke adgangen til skraldespanden er ryddet, så kan vi finde på at hoppe over og gå videre til den næste, siger Kristian Kjærgaard, som også er arbejdsmiljørepræsentant for skraldemændene i Mariagerfjord Kommune. Hver gang skraldemændene vælger et hus fra, så tager de et billede, en seddel og nye sække. For folk klager, men når de ser billedet, så bliver de som regel tavse. Skraldemændene bærer over med kritikken. For ansvaret for hvem, der skal sørge for at stien til skraldet er ryddet er helt klar. - Det er helt og holdent husejerens ansvar, at vi kan færdes sikkert, siger Kristian Kjærgaard. Men faktisk er det også farligt at gå på de offentlige veje, som kommunen ikke rydder ordentligt. Hvis det er er helt slemt, bliver der ikke hentet skrald i et helt kvarter, som på Hostrupkrogen i Hobro. - Her er vejen ikke ryddet, så alle har fået besked på at samle skraldet et sted, hvor vi kan komme sikkert til, siger Kristian Kjærgaard. Det skete i sidste uge, så nu skal alle 37 huse komme op til den kommunale vej med skraldet. Skraldemændene medgiver at de kan virke emsige, når de dropper et hus. - Muligvis nogen steder, men vi skal altså helst hjem med alle lemmer i behold, når det drejer sig om is, så springer vi over, siger Kristian Kjærgaard. Flere kommuner har åbnet deres genbrugspladser for dagrenovation, blandt andet Hjørring og Mariagerfjord. De har også opstillet containere på centralt placerede parkeringspladser.

Referat:
[size=2]Massevis af nordjyder oplever i denne tid, at deres skrald ikke bliver hentet. Nogen har ventet i op til 4 uger. Årsagen til at skraldet ikke bliver hentet ligger ofte hos husejeren selv.

[/size]